ORDE do 31 de agosto de 2005 pola que se clasifica como de interese cultural a Fundación Cuña-Casasbellas, Fabulario Novo-Hipofanías.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 12/09/2005

Visto o expediente de clasificación da Fundación Cuña-Casasbellas, Fabulario Novo-Hipofanías, con domicilio en Pontevedra.
Supostos de feito.
1. Miguel Ángel Cuña Casasbellas, en calidade de vicepresidente da fundación, en escrito do 17 de agosto de 2005, formulou solicitude de clasificación para efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Pontevedra, o día vinte e seis de xullo de dous mil cinco, ante o notario Rafael Sanmartín Losada, co número mil seiscentos noventa do seu protocolo, por Josefina Casasbellas Martínez, Miguel Ángel Cuña Casasbellas, Ramón Dorado Lagos, Fernando Luis Pérez Poza, Osmundo Alberto Barros Castro, Miguel Gregorio Fernández e Sabino Torres Ferrer, que interveñen no seu propio nome e dereito.
3. Segundo consta no artigo 6 dos seus estatutos, o obxecto da fundación é reunir, preservar, promover e difundir a obra literaria, artística e social de Manuel Cuña Novás e Jorge Cuña Casasbellas, así como a de todos aqueles autores a eles vencellados e afíns por unha ou outra razón.
Será fin básico da fundación representar, difundir, actualizar e revitalizar, mediante os actos decididos polo seu órgano de goberno, a reflexión estética, literaria, existencial, moral e social de ambos os poetas, ancorada no humanismo e a rebeldía a toda artificiosa ou coactiva atadura, a favor da liberdade e a solidariedade social, ambas indisociables. En consecuencia, facilitar o estudo da vida e obra de ambos os poetas.
Do mesmo modo, a fundación tendrá por obxecto fomentar e promover todo tipo de estudos, cursos, investigacións, exposicións, encontros e calquera outra actividade de carácter cultural, docente ou de interese social, canalizando as relacións entre a actividade poética, artística, antropolóxica e filosófica coa sociedade, co fin de contribuír decididamente á promoción das condicións que fagan efectiva a solidariedade humana.
4. O padroado da fundación estará integrado por Josefina Casasbellas Martínez como presidenta, Miguel Ángel Cuña Casasbellas como vicepresidente, Fernando Luis Pérez Poza como secretario, Osmundo Alberto Barros Castro como tesoureiro e Román Dorado Lagos, Sabino Torres Ferrer, Jesús Díaz Bustelo, Miguel Gregorio Fernández e José Luis Caramés Casal como vogais.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como de interese cultural da Fundación Cuña-Casasbellas, Fabulario Novo-Hipofanías dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o regulamento de organización e funcionamento do protectorado das fundacións de interese galego, procede a súa clasificación como de interese cultural e a súa adscrición á Consellería de Cultura e Deporte.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día 30 de agosto de 2005.
Vista a Consituitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño e na Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación. Na súa virtude,
DISPOÑO:
Clasificar como de interese cultural a Fundación Cuña-Casasbellas, Fabulario Novo-Hipofanías adscribíndoa á Consellería de Cultura e Deporte, que exercerá plenamente o protectorado sobre ela.
Santiago de Compostela, 31 de agosto de 2005.
José Luis Méndez Romeu
Conselleiro de Presidencia, Administracións
Públicas e Xustiza